Úrad vlády SR					                   Na rokovanie vlády SR
Sekcia hospodárskej politiky					         dňa  10. 10. 2001
								                    k číslu: 6001/2001
								                    k bodu: 14

S t a n o v i s k o

k  „Analýze výdavkov na vzdelávanie zamestnancov verejnej správy 
v r. 1999“
______________________________________________________________________________________

I.

	Minister  vnútra a minister školstva SR na základe uznesenia vlády SR č. 663/2000 predkladajú analýzu výdavkov na vzdelávanie vo verejnej správe. Uznesenie vlády SR uložilo v bode B.4. ministrovi školstva predložiť do 30. júna 2001 na rokovanie okrem iného aj návrh novely zákona o ďalšom vzdelávaní  so zapracovaním povinnej akreditácie vzdelávacích programov pre zamestnancov a volených predstaviteľov štátnej správy  a v bode B.8. predložiť aj návrh na legislatívne zabezpečenie účelového financovania ich vzdelávania v ďalšom období.

II.

	Nadväzujú na schválenú koncepciu vzdelávania vo verejnej správe a navrhujú, aby sa legislatívne určilo, že všetky organizácie verejnej správy zabezpečia vo svojich rozpočtoch krytie týchto nákladov vo výške aspoň 1% z objemu vyplatených miezd.
	S takýmto riešením však nesúhlasí Ministerstvo financií SR, ktoré oprávnene vidí v takomto postupe zvyšovanie nárokov na štátny rozpočet. 

III.

	V r. 1999 sa vynaložilo na vzdelávanie zamestnancov verejnej správy celkom 508,7 mil. Sk. Z tejto čiastky výdavky rezortov boli 128,1 mil. Sk, výdavky vzdelávacích inštitúcií dosiahli 380,5 mil. Sk. Ukazuje sa, že vzdelávanie vo väčšej miere zabezpečujú vzdelávacie inštitúcie, ako rezorty  a systém vzdelávania má potrebné inštitucionálne základy.
	Nesúhlasné stanovisko  MF SR s navrhovaným spôsobom riešenia potvrdzujú aj stanoviská krajských úradov, ktoré v rámci pripomienkového konania vyjadrili názor, že žiadajú zvýšenie rozpočtovaných prostriedkov na krytie tohto titulu. To naznačuje, že nie je pravdivé tvrdenie v analýze, že nemá resp. nebude mať vplyv na štátny rozpočet. Legislatívnym  zabezpečením  tohto výdavku sa znižujú iné nevyhnutné rozpočtové potreby a tým sa zvyšujú celkové požiadavky na rozpočet. 

IV.

	Odporúčame vláde SR:
•	nesúhlasiť s návrhom uznesenia v bode B.1., ktorým by sa opätovne uložilo predložiť návrh novely zákona o ďalšom vzdelávaní. Takéto rozhodnutie vláda SR už prijala uznesením č. 663/2000, kde  v bode B.4. uložila ministrovi školstva v termíne do 30. 6. 2001 rovnakú úlohu,
 
•	nesúhlasiť s tou časťou textu návrhu uznesenia v bode B.1., ktorá ukladá povinnosť štátnym rozpočtovým a príspevkovým organizáciám účelovo vyčleniť prostriedky na vzdelávanie svojich zamestnancov vo výške aspoň 1% a ponechať na vedúcich týchto organizácií, aby zhodnotili účelnosť a mieru potreby vzdelávania svojich zamestnancov a vyčlenili potrebné prostriedky na tento účel,

 
Bratislava 5. októbra 2001